SKRIFTLIG FORESPØRGSEL E-3638/00

af Erik Meijer (GUE/NGL) til Kommissionen

(22. november 2000)

Om: Anvendelsen af pesticidet Rotenone som eventuel årsag til Parkinsonsyge

1. Har Kommissionen kendskab til beretninger, bl.a. i on-line-nyhedstjenesten Nature Science Today (den 6.11.2000) og i Financial Times (den 6.11.2000) hvoraf det fremgår, at videnskabsmænd anser en langvarig udsættelse for pesticidet Rotenone for eventuel at være årsag til Parkinsonsygen?

2. Er Kommissionen klar over, at dette insekticid er baseret på et vegetabilsk naturprodukt, som i modsætning til syntetiske pesticider afbryder sig selv, og som derved hidtil har været betragtet som sikkert og miljøvenligt, men som hos rotter kan bevirke store hjertedeformationer og hindre dem i at benytte deres poter?

3. Er Kommissionen ligeledes klar over, at Rotenone er populær hos haveejere, i landbrugsvirksomheder og til udryddelse af uønskede fisk i opdrætsbassiner og søer, således at kredsen af eventuelle ofre kan være meget stor?

4. Hvad agter Kommissionen at gøre for at fastlægge anvendelsen af dette insekticid eller for at ændre mærkningsbestemmelserne på en sådan måde, at brugerne orienteres om de eventuelle risici?

Svar afgivet på Kommissionens vegne af David Byrne

(5. februar 2001)

1. Kommissionen er opmærksom på forskellige videnskabelige rapporter, der rejser tvivl om sikkerheden omkring pesticidet rotenone, idet de viser, at akut eksponering for kemikaliet fremkalder symptomer hos rotter, der minder om Parkinson's sygdom. Årsagen/årsagerne til sygdommen og genetikkens rolle i forbindelse med dens opståen er stadig ukendt. Inden for rammerne af et forskningsprojekt, der finansieres af Kommissionen, er man i øjeblikket i færd med at undersøge samspillet mellem miljømæssig eksponering (navnlig kemikalier) og genetiske faktorer i forbindelse med Parkinson's sygdoms opståen. Resultaterne forventes at foreligge i 2003.

2. til 4. Rotenone er et naturligt planteekstrakt. I visse medlemsstater er det tilladt at anvende det i landbrug og havebrug som et insekticid. Markedsføringen og anvendelsen af plantebeskyttelsesmidler i Fællesskabet er reguleret ved Rådets direktiv 91/414/EØF af 15. juli 1991 om markedsføring af plantebeskyttelsesmidler(1). Det påhviler Kommissionen at evaluere de aktive stoffer, der anvendes ved plantebeskyttelse, og at beslutte, hvorvidt disse stoffer skal opføres på en positivliste (bilag I til direktivet) over stoffer, hvis anvendelse er tilladt i Fællesskabet. Kommissionen vil senere i år underrette både Parlamentet og Rådet om situationen, hvad angår programmet for fornyet evaluering. Rotenone er endnu ikke blevet evalueret på fællesskabsplan, fordi Kommissionens primære opgave i forbindelse med etableringen af et arbejdsprogram for en fornyet evaluering af eksisterende aktive stoffer har været at evaluere syntetiske kemikalier. Derfor tilkommer det i denne fase stadig medlemsstaterne at sikre, at plantebeskyttelsesmidler indeholdende rotenone ikke tillades, medmindre de bl.a. fastslår, at sådanne produkter ikke har skadelig virkning på menneskers sundhed under hensyntagen til alle normale forhold, hvorunder de vil kunne anvendes. Kommissionen vil imidlertid underrette medlemsstaterne om de nye oplysninger. Kommissionen vil også på baggrund af tilkendegivelser fra medlemsstaterne og andre berørte parter overveje at foreslå at inkludere rotenone som et prioriteret punkt i den næste fase af programmet for fornyet evaluering af eksisterende aktive stoffer eller træffe foranstaltninger inden for rammerne af direktiv 79/117/EØF af 21. december 1978 om forbud mod markedsføring og anvendelse af plantebeskyttelsesmidler indeholdende visse virksomme stoffer(2).

Anvendelsen mod uønskede fisk er omfattet af anvendelsesområdet for Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter(3). Da det er et eksisterende aktivt stof, vil det blive evalueret i henhold til Kommissionens forordning (EF) nr. 1896/2000 af 7. september 2000 om den første fase af det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter(4), hvis industrien forpligter sig til at forelægge relevante oplysninger med henblik på evalueringen af risiciene for menneskers sundhed og miljøet. Kommissionen vil naturligvis tage hensyn til enhver oplysning, der fremkommer i forbindelse med denne evaluering, og som er relevant for anvendelsen af rotenone på andre områder. Forpligter industrien sig ikke hertil over for Kommissionen, vil rotenone blive trukket tilbage fra markedet. Indtil en sådan fællesskabsevaluering er gennemført, vil de gældende nationale bestemmelser fortsat stå ved magt.

(1) EFT L 230 af 19.8.1991.

(2) EFT L 33 af 8.2.1979.

(3) EFT L 123 af 24.4.1998.

(4) EFT L 228 af 8.9.2000.